b'\n_START_ARTICLE_\nVictor Erlich\n_START_SECTION_\nBiografie\n_START_PARAGRAPH_\nVictor Erlich s-a n\xc4\x83scut la Sankt Petersburg \xc3\xaen 1914. Tat\xc4\x83l lui era Heinrich Ehrlich (1882\xe2\x80\x941942), om politic evreu \xc8\x99i unul dintre liderii organiza\xc8\x9biei socialiste evreie\xc8\x99ti Bund. Mama lui era Sofia Dubnova (1885\xe2\x80\x941986), fiica istoricului \xc8\x99i scriitorului evreu Simon Dubnow._NEWLINE_\xc3\x8en anul 1918, familia Erlich a emigrat \xc3\xaen Polonia. Victor a studiat literatura slav\xc4\x83 \xc3\xaen perioada 1932-1937 la Universitatea din Var\xc8\x99ovia. \xc3\x8en anul 1942, cu ajutorul lui Chiune Sugihara - viceconsulul Imperiului Japonez la Kaunas, care a salvat de la moarte mul\xc8\x9bi evrei - a reu\xc8\x99it s\xc4\x83 c\xc4\x83l\xc4\x83toreasc\xc4\x83, \xc3\xaempreun\xc4\x83 cu so\xc8\x9bia sa, de la Vilnius \xc3\xaen SUA. \xc3\x8en 1943 a fost \xc3\xaenrolat \xc3\xaen Armata American\xc4\x83, iar \xc3\xaen anii 1944-1945 a luptat \xc3\xaen Europa._NEWLINE_Revenit \xc3\xaen SUA, a studiat literatura rus\xc4\x83 \xc3\xaen perioada 1945-1948 la Universitatea Columbia. A ob\xc8\x9binut \xc3\xaen 1951 titlul de doctor \xc3\xaen filosofie. \xc3\x8encep\xc3\xa2nd din 1959 a fost profesor universitar. A lucrat \xc3\xaen perioada 1961-1963 ca director adjunct al Institutului Rus \xc8\x99i Extremo-oriental de la Washington University, iar \xc3\xaen anii 1962-1975 a fost profesor de literatura rus\xc4\x83 la Universitatea Yale. \xc3\x8en perioada 1973-1977 a fost vicepre\xc8\x99edinte al Asocia\xc8\x9biei Americane de Studii Slave.\n_START_SECTION_\nScrieri\n_START_PARAGRAPH_\nVictor Erlich a publicat numeroase articole \xc8\x99i mai multe c\xc4\x83r\xc8\x9bi dedicate literaturii ruse, teoriei literaturii, operei lui Nikolai Gogol sau prozei ruse a anilor 1920. Monografia sa de pionierat dedicat\xc4\x83 formali\xc8\x99tilor ru\xc8\x99i (1955) a fost tradus\xc4\x83 \xc3\xaen mai multe limbi, inclusiv \xc3\xaen limba rus\xc4\x83 (\xc2\xab\xd0\xa0\xd1\x83\xd1\x81\xd1\x81\xd0\xba\xd0\xb8\xd0\xb9 \xd1\x84\xd0\xbe\xd1\x80\xd0\xbc\xd0\xb0\xd0\xbb\xd0\xb8\xd0\xb7\xd0\xbc: \xd0\xb8\xd1\x81\xd1\x82\xd0\xbe\xd1\x80\xd0\xb8\xd1\x8f \xd0\xb8 \xd1\x82\xd0\xb5\xd0\xbe\xd1\x80\xd0\xb8\xd1\x8f\xc2\xbb, \xd0\xa1\xd0\x9f\xd0\xb1.: \xd0\x90\xd0\xba\xd0\xb0\xd0\xb4\xd0\xb5\xd0\xbc\xd0\xb8\xd1\x87\xd0\xb5\xd1\x81\xd0\xba\xd0\xb8\xd0\xb9 \xd0\xbf\xd1\x80\xd0\xbe\xd0\xb5\xd0\xba\xd1\x82, 1996).'